ก.ล.ต.-คลังเดินหน้าแปรรูป ตลท.รู้ผลสิ้นเดือน มิ.ย.
ก.ล.ต.-คลังเดินหน้าแปรรูป ตลท.รู้ผลสิ้นเดือน มิ.ย.
9 มิ.ย. 2559

นายรพี สุจริตกุล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ภายในเดือน มิ.ย.นี้ ก.ล.ต.จะเข้าไปหารือกับกระทรวงการคลังเกี่ยวกับการแก้ไข พ.ร.บ.หลักทรัพย์และตลาดหลักทรัพย์
โดยมีวัตถุประสงค์เพื่อต้องการให้ตลาดหลักทรัพย์แห่งประเทศ (ตลท.) สามารถมีบุคลอื่นเข้ามาถือหุ้นได้ ซึ่งจะต้องแปรสภาพให้เป็นนิติบุคคลเต็มรูปแบบก่อน จากปัจจุบันที่ ตลท.เป็นนิติบุคคลเฉพาะ ซึ่งไม่สามารถมีใครเข้ามาถือหุ้นหรือเป็นเจ้าของได้
ทั้งนี้ การเข้าไปหารือกับกระทรวงการคลังเกี่ยวกับการแก้ไข พ.ร.บ.หลักทรัพย์ฯ ยังมีรายละเอียดอื่น ๆ นอกเหนือจากเรื่องดังกล่าว แต่ยังไม่สามารถเปิดเผยได้ในตอนนี้ โดยจะออกมาเปิดเผยอีกครั้งหลังการหารือได้ข้อสรุปเสร็จสิ้น
ส่วนการจัดตั้งกองทุนโครงสร้างพื้นฐานของรัฐบาลทั้ง 2 กองทุนนั้น ขณะนี้ทาง ก.ล.ต.ยังไม่สามารถระบุระยะเวลาการจัดตั้งที่ชัดเจนได้ แม้จะมีความพร้อมและได้ออกกฏและเงื่อนไขต่าง ๆ รองรับกองทุนดังกล่าวเรียบร้อยแล้ว แต่ยังต้องรอข้อสรุปของของสำนักงานคณะกรรมการนโยบายรัฐวิสาหกิจ (สคร.) ก่อน